11.8.2023
MT
Il-Ġurnal Uffiċjali tal-Unjoni Ewropea
C 283/55 Il-Ħamis 16 ta’ Frar 2023
12.
Ifakkar, f'dan il-kuntest, li r-rieżami ta' nofs it-terminu tal-qafas finanzjarju pluriennali jista' jagħmilha possibbli li jissaħħaħ il-baġit tal-PAK u li jitqies l-impatt sever li l-inflazzjoni kellha fuq il-kostijiet tal-input u l-introjtu tal-azjendi agrikoli; iħeġġeġ lill-UE tfittex sorsi alternattivi ta' finanzjament barra mill-PAK, tiżviluppa l-miżuri rilevanti biex tiżgura l-affordabbiltà u d-disponibbiltà tal-fertilizzanti fl-UE, u ttaffi l-impatt ekonomiku tad-defiċit tal-fertilizzanti;
13.
Ifakkar lill-Istati Membri dwar il-possibbiltà li jiżviluppaw, fil-qafas tal-pjanijiet strateġiċi tal-PAK tagħhom, ekoskemi speċifiċi biex jippromwovu l-fertilizzazzjoni organika jew l-iżvilupp akbar ta' livelli ottimali ta' pH tal-ħamrija, li jkunu jirrikjedu inqas użu ta' fertilizzanti u jirriżultaw fl-użu massimu ta' provvisti limitati, jew interventi settorjali fil-kapitolu ta' “setturi oħra”, li jistgħu jinkludu, fost affarijiet oħra, miżuri biex jiġi stimulat l-iżvilupp ta' alternattivi għall-fertilizzazzjoni minerali, jiġu appoġġjati approċċi konġunti u kooperattivi għal xenarji ta' nuqqas, u jiġu applikati l-innovazzjoni u t-teknoloġija ħalli jitnaqqas l-użu tal-fertilizzanti;
14.
Jirrikonoxxi u jagħti appoġġ differenzjali lir-rwol li għandhom il-kooperattivi agroalimentari, minħabba l-kapaċità loġistika, organizzattiva u ekonomika tagħhom li jippromwovu proġetti lokali tal-manifattura tal-fertilizzanti, kemm mill-bhejjem kif ukoll mill-alternattivi għall-fertilizzanti mill-fjuwils fossili;
15.
Jistieden lill-Kummissjoni tappoġġja lill-Istati Membri fl-identifikazzjoni ta' soluzzjonijiet għall-użu effiċjenti tal-pjanijiet strateġiċi tal-PAK biex jgħinu fl-indirizzar tas-sitwazzjoni tal-fertilizzanti; iħeġġeġ lill-Istati Membri jirrevedu, meta meħtieġ, il-pjanijiet strateġiċi nazzjonali tal-PAK tagħhom biex jagħlqu l-lakuni sabiex jottimizzaw u jnaqqsu l-użu tal-fertilizzanti u t-telf tan-nutrijenti, jinċentivaw is-sostituzzjoni u l-komplementazzjoni tal-fertilizzanti minerali b'nutrijenti minn sorsi organiċi u jħaffu miżuri xierqa ta' fertilizzazzjoni, sabiex tiġi żgurata l-fertilità tal-ħamrija u r-rendimenti ottimali, filwaqt li tiġi evitata r-rilokazzjoni tal-emissjonijiet tal-karbonju f'reġjuni bi standards ta' produzzjoni inferjuri; jenfasizza li dawn ir-reviżjonijiet għandhom isiru f'waqthom, dment li l-kwantità u l-kwalità tal-produzzjoni ma jitnaqqsux, u ma għandhomx jitqiesu bħala emenda għall-pjanijiet strateġiċi nazzjonali tal-PAK tagħhom, li hija permessa biss darba fis-sena; jenfasizza l-benefiċċji ċari li tista' toffri n-newba tal-għelejjel bil-legumi bħala miżura ta' fertilizzazzjoni f'dan il-kuntest, minħabba l-kapaċità tagħha għall-fissazzjoni tan-nitrati, u b'hekk tnaqqas il-ħtieġa ta' inputs fertilizzanti; jistieden lill-Kummissjoni tiżgura li l-Istati Membri kollha jippermettu lill-bdiewa tagħhom jibbenefikaw mill-għażla li jużaw l-għelejjel tat-titwiq fil-kuntest tal-Kundizzjonijiet Agrikoli u Ambjentali Tajbin fil-PAK;
16.
Iħeġġeġ lill-Istati Membri jisfruttaw bis-sħiħ il-potenzjal tar-Regolament (UE) 2019/1009 adottat reċentement, li rreveda r-regoli dwar it-tqegħid fis-suq ta' prodotti fertilizzanti tal-UE u li jippermetti l-ftuħ tas-suq uniku tal-UE għal fertilizzanti organiċi u mill-bijoskart billi jagħtihom aċċess għall-markatura CE;
17.
Jistieden lill-Kummissjoni taġġorna d-definizzjoni ta' demel tal-bhejjem fil-leġiżlazzjoni tal-Unjoni billi tagħmel distinzjoni ċara bejn id-demel ipproċessat u dak mhux ipproċessat sabiex tirregolahom kif xieraq fid-dawl tal-kompożizzjonijiet u r-riskji differenti tagħhom f'termini ta' tniġġis;
18.
Jistieden lill-Kummissjoni tiġbor evidenza xjentifika dwar l-effetti tad-demel iffermentat u nutrijenti organiċi pproċessati oħra f'termini ta' benefiċċji klimatiċi u r-riskju ta' tniġġis tal-ilma; jistieden lill-Kummissjoni tisfrutta l-benefiċċji għall-ambjent mill-użu tad-demel iffermentat u ta' nutrijenti organiċi pproċessati oħra, jekk dan jiġi pprovat xjentifikament, billi tippromwovi l-użu tagħhom u possibbilment tadatta l-leġiżlazzjoni;
19.
Jesprimi dispjaċir għall-fatt li l-Komunikazzjoni ma sservitx biex tiffaċilita l-użu ta' alternattivi organiċi għall-fertilizzanti kimiċi, bħall-RENURE, id-diġestat mill-bijoskart miksub mid-diġestjoni anaerobika tal-effluwenti tal-bhejjem, u kwalunkwe strument effettiv u vverifikat ieħor, li jista' jintuża kemm fl-agrikoltura kif ukoll fis-settur tal-bhejjem, u jitlob li l-Anness III tad-Direttiva dwar in-Nitrati jiġi emendat għal dan l-għan, filwaqt li jkomplu jiġu rrispettati l-prinċipji tal-effiċjenza u s-sikurezza; jitlob, sadanittant, fid-dawl tal-kriżi attwali, deroga temporanja, peress li l-prodotti RENURE u d-diġestat għandhom il-potenzjal li jissostitwixxu l-fertilizzanti kimiċi mingħajr ma jirriżultaw f'emissjonijiet, telf ta' nitroġenu jew produzzjoni ta' demel addizzjonali; jistieden lill-Kummissjoni tipproponi, mingħajr aktar dewmien, u l-aktar tard fil-pjan ta' azzjoni integrat li jmiss tagħha għall-ġestjoni tan-nutrijenti (INMAP), miżuri leġiżlattivi biex timplimenta l-applikazzjoni legali u sikura tal-kriterji kif żviluppati miċ-Ċentru Konġunt tar-Riċerka ħalli tippermetti l-użu sikur tal-RENURE 'l fuq mil-limiti stabbiliti għaż-Żoni Vulnerabbli għan-Nitrati mid-Direttiva dwar in-Nitrati;